《溪次》
宋代·赵汝谠

雾开辨石色，日出还溪光。午炊苍林间，暮宿寒沙傍。

山径叶自下，泠然若飘霜。鸟雀静四野，田家已冬藏。

我车独未停，王命严所将。瞻云惧霰集，明复踰崇冈。

作者简介：宗室。居馀杭，字蹈中，号懒庵。赵汝谈弟。少与兄齐名。以祖荫补承务郎，历泉州市舶务、监行右藏西库。疏讼赵汝愚之冤，宰臣韩侂胄使其党胡纮攻之，坐废十年。后登宁宗嘉定元年进士，历官大理司农丞。与宰臣史弥远不合，出为湖南提举常平，改江西提点刑狱，俱有政绩。迁知温州卒。